钦定古今图书集成/历象汇编/岁功典/第008卷 > 《姑洗三月》
## 钦定古今图书集成/历象汇编/岁功典/第008卷 > 《姑洗三月》

景逼徂春，时临变节。啼莺出谷，争传求友之音；翔蕊
飞林，竞散佳人之靥。鱼游碧沼，疑呈远道之书；燕语
雕梁，状对幽闺之语。鹤带云而成盖，遥笼大夫之松；
虹跨涧以成桥，远现美人之影。对兹节物，宁不依然。
敬想足下声驰海内，名播云间。持郭璞之毫鸾，词场
月白；吞罗含之彩凤，辩囿日新。某山北逸人，墙东隐
士。龙门退水，望冠冕以何年；鹢路颓风，想簪缨于几
载。既违语默，且阻江湖。聊寄八行之书，代申千里之
契。